ЦЕНТЪР ЗА ПОДКРЕПА ЗА ЛИЧНОСТНО РАЗВИТИЕ

гр. Павликени, бул. „Раковски“ № 4, тел.: 0610 / 5–30–27

                                                                 УТВЪРЖДАВАМ: ………………….

                                                         ДИРЕКТОР ЦПЛР /ГЕОРГИ ФИЛИПОВ/

П Р А В И Л Н И К 
ЗА   

ВЪТРЕШНИЯ   ТРУДОВ    РЕД   

В   

ЦЕНТЪР ЗА ПОДКРЕПА ЗА ЛИЧНОСТНО РАЗВИТИЕ  

  ГРАД   ПАВЛИКЕНИ.
ГЛАВА ПЪРВА

ОБЩИ ПОЛОЖЕНИЯ

Чл. 1. С този правилник се уреждат онези положения от вътрешния трудов ред в Центъра за подкрепа за личностно развитие – град Павликени, /изписван за краткост по – надолу като ЦПЛР/ които не са регламентирани с повелителни разпоредби на нормативни актове от по – висок ранг или имат нужда от специфично третиране.

Чл. 2. Разпоредбите на Правилника за вътрешния трудов ред са задължителни за Директора на ЦПЛР – град Павликени, педагогическите специалисти и непедагогическия персонал, работещи на трудови и извънтрудови правоотношения в него, външни ползватели на базата, както и за всички външни лица – посетители и/или временно пребиваващи на територията на институцията.
Чл. 3. Настоящият Правилник за вътрешния трудов ред в ЦПЛР – град Павликени, урежда:
3.1. възникването, изменението и прекратяването на трудовите правоотношения със служителите в ЦПЛР – град Павликени.

3.2. правата и задълженията на Директора на ЦПЛР.

3.3. правата и задълженията на служителите в ЦПЛР.

3.4. разпределението на работното време, почивките и отпуските.

3.5. трудовата дисциплина, дисциплинарните нарушения и наказания.

3.6. имуществената отговорност.

3.7. задълженията на външни посетители и ползватели на базата и имуществото на ЦПЛР.
Чл. 4. Неизпълнението на разпоредбите на Правилника за вътрешния трудов ред в ЦПЛР – град Павликени се счита за нарушение на трудовата дисциплина. При констатирани нарушения на Правилника, виновното лице носи лична отговорност по реда на Кодекса на труда.
Чл. 5. Контролът по изпълнението и спазването на разпоредбите на настоящия Правилник се осъществява от Директора на ЦПЛР – град Павликени.

ГЛАВА ВТОРА
ВЪЗНИКВАНЕ, ИЗМЕНЕНИЕ И ПРЕКРАТЯВАНЕ НА ТРУДОВИТЕ ПРАВООТНОШЕНИЯ

Чл. 6. Трудовите договори и допълнителните споразумения със служителите в ЦПЛР – град Павликени се сключват при условията и по реда на Кодекса на труда.  
Чл. 7. Трудовите договори се сключват в писмена форма, подписват се собственоръчно от Директора на ЦПЛР и служителя и се изготвят в 4 /четири/ еднообразни екземпляра, от които 1 /един/ за работника/служителя, 1 /един/ за влагане в личното му досие, 1 /един/ за Главния счетоводител и 1 /един/ за папката с документи по трудови правоотношения.
Чл. 8. При подписването на трудовия договор, Директорът на ЦПЛР предава, срещу подпис, на работника/служителя/:

8.1. подписано от Директора и подпечатано с печата на ЦПЛР – град Павликени, уведомление по чл. 62, ал. 3 от Кодекса на труда;

8.2. длъжностна характеристика на заеманата длъжност, изготвена в 2 /два/ еднообразни екземпляра, от които, след подписването им от работника/служителя, 1 /един/ екземпляр се предоставя на работника/служителя/, 1 /един/ екземпляр се влага в личното досие на работника/служителя/.
Чл. 9. При постъпване на работника/служителя/ на работа, Директорът го запознава подробно и детайлно с мястото на работа, правата, задълженията и отговорностите му.
Чл. 10. Документите, необходими за сключване на трудов договор за работа в ЦПЛР – град Павликени, са, както следва:

10.1. Заявление до Директора на центъра за постъпване на работа – в свободен текст.

10.2. Лична карта – оригиналът се сверява на място и се връща на кандидата, двустранно ксерокопие от нея се влага и съхранява в личното досие на работника/служителя.

10.3. Трудова книжка – същата се сверява на място, след което се връща на лицето.

10.4. Лична автобиография – за непедагогическия персонал.

10.5. Професионална автобиография – за педагогическите специалисти.  

10.6. Документи, удостоверяващи придобити:

10.6.1. Трудов стаж;

10.6.2. Осигурителен стаж.

10.6.3. Придобита квалификация.

10.6.4. Придобита професионална правоспособност.

10.6.5. Придобита професионална квалификация.

10.6.6. Придобита образователно – квалификационна степен.

10.6.7. Придобита професионално – квалификационна степен.   

10.6.8. Придобито научно звание.

Чл. 11. Ксерокопия на документите по точки 10.6.3 – 10.6.8., се съхраняват в личното досие на лицето.

Чл. 12. (1) При първоначално постъпване на работа на лице от непедагогическия персонал, работникът/служителят/ представя документ за извършен медицински преглед за постъпване на работа.

(2) Документът по ал. 1 се представя постъпване на работа от всички лица, когато са прекратили предходно трудово правоотношения в срок, по – голям от 3 /три/ календарни месеца.

Чл. 13. При първоначално постъпване на работа от педагогически специалист, същият представя документ за проведен медицински преглед, удостоверяващ липсата на заболявания по чл. 2 от Наредба № 4 от 2016 година на Министерството на здравеопазването за заболяванията и отклоненията, които застрашават живота и здравето на децата и учениците, при които не може да се заема длъжност на педагогически специалист. 

Чл. 14. При първоначално постъпване на работа, или когато от прекратяването на последното предходно трудово правоотношение са изтекли повече от 6 /шест/ календарни месеца, работниците/служителите представят и свидетелство за съдимост.

Чл. 15. По преценка на Директора на ЦПЛР, същият може да изиска представянето на допълнителни документи и/или информация, извън посочените в предходните текстове, свързана с придобитите от кандидата трудов и/или професионален стаж, правоспособност и квалификация.
Чл. 16. (1) Трудовото правоотношение между страните по трудовия договор започва да тече от момента на сключването на същия.

(2) Страните по трудовия договор са длъжни да изпълняват задълженията си по него.

Чл. 17. (1) Работникът/служителят/ е длъжен да постъпи на работа в едноседмичен срок от получаването на документите по чл. 8 от настоящия правилник, освен ако страните са уговорили друг срок. Ако работникът или служителят не постъпи на работа в този срок, трудовото правоотношение се смята за невъзникнало, освен ако това се дължи на независещи от работника/служителя причини, за които той е уведомил работодателя до изтичането на срока.
(2) Изпълнението на задълженията по трудовия договор започва с постъпването на работника или служителя на работа, което се удостоверява писмено.

Чл. 18. (1) Законно действащо трудово правоотношение може да бъде променяно с писменото съгласие на страните по него.

(2) Писменото съгласие по ал. 1 се оформя като допълнително трудово споразумение, при спазване разпоредбите на Кодекса на труда, подписва се от страните, подпечатва се с печата на ЦПЛР – град Павликени и е неразделна част от сключения трудов договор.

(3) Допълнителното споразумение се изготвя в 4 /четири/ еднообразни екземпляра – 1 /един/ за работника/служителя, 1 /един/ за личното му досие, 1 /един/ за Главен счетоводител и 1 /един/ в папката с документи по трудови правоотношения.

Чл. 19. (1) Директорът на ЦПЛР, в качеството си на представляващ работодателя, има право едностранно да променя договореностите в трудовия договор при увеличаване на трудовото възнаграждение на работника/служителя/, като спазва стриктно изискванията и разпоредбите на Кодекса на труда.  

(2) При всяко изменение на трудовото правоотношение, Директорът е длъжен, при първа възможност, или най – късно до един месец след влизането в сила на изменението, да предостави на работника/служителя/ необходимата писмена информация, съдържаща данни за извършените промени.

Чл. 20. Прекратяването на действащ  трудов договор с работници/служители в ЦПЛР, се извършва при наличието на законови предпоставки за това и при спазване на процедурите, предвидени в Кодекса на труда.
Чл. 21. Прекратяването на трудов договор се извършва с писмена заповед на Директора на ЦПЛР – град Павликени, при спазване и изпълнение на изискванията на Кодекса на труда, и в която точно и детайлно се посочва основанието за прекратяването на трудовото правоотношение.

Чл. 22. (1) Заповедта на Директора за прекратяване на трудовия договор се връчва лично на работника/ служителя, срещу саморъчно поставен подпис.

(2) При невъзможност за лично връчване на заповедта, същата се изпраща на работника/служителя по пощата с препоръчано писмо и обратна разписка.

Чл. 23. При прекратяване на трудовите правоотношения, работникът/служителят предоставя на Директора на ЦПЛР трудовата си книжка, за отразяване в нея датата на прекратяване, причините за него и дължимите на работника/служителя обезщетения, ако му се полагат такива.
Чл. 24. При прекратяване на трудовото правоотношение, когато има право на това, на работника/служителя се начисляват и изплащат парични обезщетения  по реда и при спазване на разпоредбите на Кодекса на труда.
Чл. 25. При прекратяване на трудово правоотношение с работник/ служител, на основание чл. 328, ал. 1, т. 2, 3, 5, 11 и чл.330, ал. 2, т. 6 от Кодекса на труда, задължително се спазват разпоредбите на чл. 333 от Кодекса на труда и на Наредба № 5 за болестите, при които боледуващите от тях имат особена закрила съгласно чл. 333, ал. 1 от Кодекса на труда.
ГЛАВА ТРЕТА

ЗАДЪЛЖЕНИЯ НА СТРАНИТЕ

РАЗДЕЛ   I
ЗАДЪЛЖЕНИЯ НА РАБОТОДАТЕЛЯ
Чл. 26. Директорът на ЦПЛР – град Павликени, в качеството си на представляващ работодателя, е длъжен да осигури на педагогическия и непедагогическия персонал, зает по трудови правоотношения към Центъра, необходимите условия за изпълнение на работата, уговорена в трудовите договори между тях, като осигури:
1. работата, което е определена за извършване при възникване на трудовото правоотношение.

2. работно място и условия, в съответствие с характера на работата.

3. кратка характеристика или описание на работата – длъжностна характеристика.

4. указания за реда и начина на изпълнение на трудовите задължения и упражняване на трудовите права, включително запознаване с Правилника за устройството и дейността на ЦПЛР, Правилника за вътрешния трудов ред, Вътрешните правила за работната заплата в ЦПЛР – град Павликени, Правилата за здравословни и безопасни условия на труд и други нормативни документи, приложими в системата на предучилищното и училищното образование.

5. здравословни и безопасни условия на труд.   

Чл. 27. Директорът е длъжен да изплаща в установените срокове уговорените възнаграждения за извършената работа на работниците/служителите и да ги осигурява навреме и в пълен размер за всички осигурителни социални рискове, съгласно условията и по ред, установени с нормативни актове. 
Чл. 28. Директорът е длъжен да създаде условия на педагогическите специалисти, работещи на трудови правоотношения в ЦПЛР, да повишават професионалната си квалификация в организирани форми на обучение и/или чрез самостоятелна подготовка.

Чл. 29. Директорът е длъжен да пази достойнството на работника /служителя по време на изпълнение на работата му по трудовото правоотношение.
Чл. 30. Директорът на ЦПЛР – град Павликени, в съответствие със законовите разпоредби на чл. 258, ал. 1 от Закона за предучилищното и училищно образование /ЗПУО/, организира, контролира и отговаря за цялостната дейност на центъра.

Чл. 31. Съгласно законовите разпоредби на чл. 29, ал. 2 от Закона за защита от дискриминация, Директорът на ЦПЛР предприема ефективни мерки за предотвратяване на всички форми на дискриминация на територията на центъра от страна на лица от педагогическият и/или от непедагогическия персонал в него, от деца и ученици, провеждащи занятия в центъра, както и всички други външни лица.
Чл. 32. Директорът на ЦПЛР обявява свободните работни места в Центъра в Дирекция „Бюро по труда“, в Регионалното управление по образованието и в Информационната база данни за анализи и прогнози за кадровото обезпечаване на системата на предучилищното и училищното образование с педагогически специалисти, в срок до 3 /три/ дни от откриването или овакантяването им.

РАЗДЕЛ   I I
ЗАДЪЛЖЕНИЯ НА ПЕДАГОГИЧЕСКИТЕ СПЕЦИАЛИСТИ

Чл. 33. Педагогическите специалисти, работещи на трудови правоотношения към ЦПЛР – град Павликени, в изпълнение на законовите разпоредби на ЗПУО и на Правилника за устройството и дейността на ЦПЛР – град Павликени, Правилника за осигуряване на здравословни и безопасни условия на възпитание, обучение и труд и другите нормативни документи в системата на предучилищното и училищно образование, са длъжни да:

1. планират, организират, провеждат и ръководят учебно – възпитателния и образователен процес в групите, кръжоците, школите и клубовете към ЦПЛР – град Павликени.

2. да изготвят програма за обучение и тематични разпределения на учебния материал, както и друго планове, програми и документи, възложени им от Директора на ЦПЛР. 
3. участват в работата на Педагогическия съвет на ЦПЛР и да изпълняват неговите решения.

4. изпълняват качествено и в срок нормата преподавателска работа, съгласно трудовите си договори и другите свои задължения, включени в длъжностните им характеристики.
5. водят редовно и в срок и съхраняват правилно учебната документация на групата и на Центъра.
6. представят навреме и в срок необходими отчети, информации, справки и други, изисквани от Директора на ЦПЛР. 

7. участват в разработването и изпълнението на стратегически документи, свързани с дейността на институцията.

8. прилагат ефективни образователни методи и подходи за работа, съобразно индивидуалните потребности на децата и учениците. 
9. създават условия за развитие на творческите способности и интереси на децата и учениците, обучавани в ЦПЛР – град Павликени. 

10. избират формите, методите и средствата за организация и провеждане на учебно – възпитателния процес и носят пълна отговорност за резултатите от нея.

11. преподават и общуват с децата и учениците на книжовен български език и да ги подпомагат при усвояването на книжовно – езиковите норми. 
12. участват в организацията, подготовката, провеждането и отчитането на мероприятия, организирани от ЦПЛР – град Павликени. 

13. опазват здравето и живота на децата и учениците по време на учебно – възпитателния процес и на организирани състезания, представления, изложби, участия и други масови прояви, в съответствие с разпоредбите на Инструкция от 5 юли 1996 година и Правилника за осигуряване на здравословни и безопасни условия за възпитание, обучение и труд в ЦПЛР – град Павликени.

14. повишават системно професионалната си квалификация.

15. взаимодействат с родителите на децата и учениците, във връзка с правилното и пълноценно развитие на техните индивидуални способности и дарования. 
16. използват максимално ефективно съвременните дигитални технологии при работата в организационните педагогически форми.

17. пазят и съхраняват материално – техническата база на Центъра.

18. отговаря за щети, нанесени от деца и ученици по време на заниманията в групите.

Чл. 34. Педагогическите специалисти са длъжни да отразяват всеки един действително проведен учебен час, както и темата на занятието, в съответствие с разпределението на учебните часове, в дневника на групата.
Чл. 35. Педагогическите специалисти нямат право да:
1. ползват мобилни телефони за лични нужди по време на занятията в групите.

2. пушат и внасят и/или употребяват алкохол и други спиртни напитки на територията на Центъра.

3. пушат и употребяват алкохол и други спиртни напитки при провеждане на мероприятия, организирани от ЦПЛР.

4. внасят в Центъра оръжие и други предмети, източник на повишена опасност и/ или да носят същите по време на организирани от Центъра мероприятия.
5. предоставят на деца и ученици от групи към ЦПЛР, образователни услуги срещу заплащане. 

6. предоставят на деца, ученици, родители и други лица дневници на групи и/или друга учебна документация.  

7. провеждат дейности, занятия и други форми с деца и ученици на политическа, религиозна и етническа основа.

Чл. 36. (1) Педагогическите специалисти се явяват на работното си място най- малко 15 /петнадесет/ минути преди започването на учебния час.

(2) Педагогическият специалист отговаря за организираното влизане и излизане от учебното помещение на групата.

Чл. 37. При отсъствие от работа поради заболяване, педагогическият специалист незабавно уведомява Директора на Центъра и му представя издадения му болничен лист в срок до 3 /три/ работни дни от създаването му. 
Чл. 38. Съгласно разпоредбите на чл. 35, ал. 1 от Закона за защита от дискриминация, педагогическите специалисти нямат право да : 

1. нарушават правата на детето и ученика, да унижават личното му достойнство, да прилагат форми на физическо и психическо насилие върху тях.
2. прилагат пряка или непряка дискриминация, основана на пол, раса, етническа принадлежност, гражданство, религия, имуществено състояние или други признаци, установени в Закона за защита срещу дискриминацията и/или в други международни договори, по които Република България е страна.
РАЗДЕЛ   I I I
ПРАВА НА ПЕДАГОГИЧЕСКИТЕ СПЕЦИАЛИСТИ

Чл. 39. Педагогическите специалисти, работещи на трудови правоотношения в ЦПЛР – град Павликени, имат право да:

1. определят свободно методите, начините и средствата за провеждане на обучението в ръководената от тях организационна педагогическа форма.

2. използват активно интерактивни методи на преподаване и възможностите на информационните и комуникационни технологии.

3. участват активно в работата на Педагогическия съвет на Центъра.

4. повишават образоването и професионалната квалификация.

5. използват материалната база и технически средства на ЦПЛР при изпълнение на служебните си задължения.

6. получават информация по въпроси, свързани с изпълнението на служебните задължения.

7. членуват в професионални и/или синдикални организации и да участват в работата на регионалните и националните им органи, ако са техни членове.
8. бъдат поощрявани с предметни и/или парични награди за постигнати резултати в работата. 
РАЗДЕЛ   I V
ЗАДЪЛЖЕНИЯ НА НЕПЕДАГОГИЧЕСКИЯ ПЕРСОНАЛ
Чл. 40. Основните задължения на непедагогическия персонал, нает по трудови правоотношения в ЦПЛР – град Павликени, се уреждат в трудовия договор между страните.
Чл. 41. При изпълнение на конкретната си работа в Центъра, работниците/служителите, са длъжни да:

1. спазват трудовата дисциплина.

2. изпълняват работата, са която са наети, качествено, правилно, точно, навреме и в срок.

3. се явяват навреме на работното си място и престояват в Центъра до края на определеното им работно време.

4. носят предоставеното им работно облекло по време на изпълнение на служебните си задължения.
5. се явяват на работа в състояние, позволяващо им изпълнението на служебните им задължения.

6. не пушат и не употребяват алкохол, спиртни напитки и други упойващи вещества през работно време на територията на Център.

7. пазят и съхраняват материално – техническата база на Центъра.

8. докладват незабавно на Директора на Центъра при установяване на повреди, аварии и други по материално – техническата база на Центъра.

9. не допускат прояви на физическо, психическо и вербално насилие и/или тормоз на основание на пол, раса, народност, етническа принадлежност и религия, при контактите си с деца, ученици, родители, посетители и външни ползватели на базата на Центъра.
10. пазят името на Центъра, не уронват неговия авторитет и престиж и не разпространяват поверителна информация, станала им достояние по време на изпълнение на служебните им задължения.

11. изпълняват навреме, качествено и в срок други, непредвидени в нормативната уредба и/или трудовия договор нареждания на Директора на центъра.

12. изключат всички електрически и осветителни тела, които не са в постоянен режим на работа, да заключат всички, определени за това помещения и да включат сигнално – охранителната техника преди напускане на сградата на Центъра. 

13. следят за изправността на противопожарните табла, кранове, уреди и сигнализация и не допускат възпрепятстване на подхода към тях.

14. следят за  достъпността към изходите за евакуация и не допускат възпрепятстването на подхода към тях. 

Чл. 42. Работниците/служителите в ЦПЛР – град Павликени, имат право да:

1. получават информация по въпроси, свързани с изпълнението на служебните задължения.

2. членуват в професионални и/или синдикални организации и да участват в работата на регионалните и националните им органи, ако са техни членове.

3. бъдат поощрявани с предметни и/или парични награди за постигнати резултати в работата. 

Чл. 43. При отсъствие от работа поради заболяване, работникът/ служителят незабавно уведомява Директора на Центъра и му представя издадения му болничен лист в срок до 3 /три/ работни дни от създаването му. 
ГЛАВА  ЧЕТВЪРТА
РАБОТНО ВРЕМЕ, ПОЧИВКИ И ОТПУСКИ

РАЗДЕЛ   I
РАБОТНО ВРЕМЕ

Чл. 44. (1) Организацията на работното време в ЦПЛР – град Павликени е, както следва: 
1. 5 /пет/ дневна работна седмица, за времето от понеделник до петък включително.

2. Седмична почивка – през дните събота и неделя.

(2) Дневното работно време в Центъра, е в размер на 8 /осем/ астрономически часа.

(3) Промени в организацията на работното време по ал. 1, са допустими за официални празници и почивни дни, установени със законови разпоредби. 

Чл. 45. Работното време на Директора на ЦПЛР – град Павликени е от 08,30 часа до 17,30 часа.
Чл. 46. Работното време на персонала в ЦПЛР – град Павликени е от 08,30 часа до 17,30 часа.
РАЗДЕЛ  I I
ПОЧИВКИ
Чл. 47. (1) Директорът на ЦПЛР ползва обедна почивка за времето от 12,00 часа до 13,00 часа 
(2) При работа с компютър, Директорът ползва регламентира почивка за времето от 10,00 часа до 10,15 часа и от 15,00 часа до 15,15 часа.
Чл. 48. Персоналът на ЦПЛР ползва обедна почивка за времето от 12,00 часа до 13,00 часа.
РАЗДЕЛ   I I I
ОТПУСКИ

Чл. 49. Директорът на ЦПЛР – град Павликени, през съответната календарна година, има право да ползва платен годишен отпуск в размер на 57 /Петдесет и седем/ работни дни, от които:
1. 48 /Четиридесет и осем/ работни дни, съгласно разпоредбите на чл. 155, ал. 5 от Кодекса на труда;

2. 9 /Девет/ работни дни, съгласно разпоредбите на Колективен трудов договор за системата на предучилищното и училищно образование и анексите към него, като член на работодателска синдикална организация.

Чл. 50. Персоналът в ЦПЛР, през съответната календарна година, съгласно разпоредбите на чл. 155, ал. 4 от Кодекса на труда, има право да ползва платен годишен отпуск в размер на 20 /Двадесет/ дни.

Чл. 51. Директорът и персоналът на ЦПЛР имат право да ползват и друг вид отпуск, определени в текста на Глава осма – Отпуски, на Кодекса на труда.

Чл. 52. Директорът на ЦПЛР ползва платен или друг вид отпуск, след положително резолирана писмена лична молба до Кмета на Община Павликени.

Чл. 53. Персоналът на ЦПЛР ползва платен или друг вид отпуск, след положително резолирана писмена лична молба до Директора на ЦПЛР.
Чл. 54. Платеният годишен отпуск се ползва от Директора или от персонала на ЦПЛР наведнъж или на части, през съответната календарна година, за която се полага.

Чл. 55. Съгласно разпоредбите на чл. 156а от Кодекса на труда, по – големи размери на отпуските по чл. 47 и 48 от настоящия Правилник, могат да се уговарят в колективен трудов договор, както и между страните по трудовото правоотношение.
РАЗДЕЛ   I V

ЗАНЯТИЯ НА ГРУПИ

Чл. 56. Занятията на групите, провеждащи се в сградата на ЦПЛР, се осъществяват съгласно утвърдено от Директора седмично разписание.

Чл. 57. Учебни часове не могат бъдат провеждани след 17,30 часа.

Чл. 58. Промени в разписанието за провеждане на часовете се допускат при заболяване на педагогически специалист, принудителен престой, забрана за провеждане на присъствени занятия и други причини, възникнали от разпореждания на органи и институции, имащи право на това. 

ГЛАВА   ЧЕТВЪРТА
ТРУДОВА ДИСЦИПЛИНА, ДИСЦИПЛИНАРНИ НАКАЗАНИЯ

Чл. 59. За редовно неизпълнение на задълженията си по трудов договор и/или нарушения на Кодекса на труда, ЗПУО, Правилника за устройството и дейността на ЦПЛР – град Павликени и настоящият Правилник, педагогическите специалисти и работниците/служителите, носят дисциплинарна отговорност и се наказват съгласно разпоредбите на Кодекса на труда.

Чл. 60. Наказанията, налагани за нарушения на трудовата дисциплина, съгласно  Глава IX, раздел III, чл. 188 от Кодекса на труда, са

1. Забележка.

2. Предупреждение за уволнение.

3. Дисциплинарно уволнение.  

Чл. 61. Наказанията по чл. 59 от този Правилник, се налагат от Директора на ЦПЛР – град Павликени, по реда на Кодекса на труда.

Чл. 62. Наложените дисциплинарни наказания, се вписват от Директора в трудовата книжка на работника/служителя.
ГЛАВА   ПЕТА
ИМУЩЕСТВЕНА ОТГОВОРНОСТ

Чл. 63. Директорът на ЦПЛР – град Павликени, педагогическите специалисти и работниците/служителите в Центъра, носят пряка имуществена отговорност съгласно разпоредбите на Кодекса на труда и действащата нормативна уредба за системата на предучилищното и училищно образование.

Чл. 64. Когато това е необходимо, Директорът на Центъра зачислява на педагозите и/или на работниците/служителите, инвентар срещу саморъчен подпис.

Чл. 65. При нанасяне на щета, причинена умишлено или в резултат на престъпление, и нанесена не при или по повод извършването на служебните задължения, отговорността се определя от гражданските закони.

Чл. 66. Имуществената отговорност на педагозите и работниците/ служителите, се прилага, независимо от дисциплинарното и/или административно наказание и носената наказателна отговорност за същото деяние.

Чл. 67. Имуществена отговорност носят и децата и учениците, пребиваващи в Центъра, както и външните ползватели на базата му.
Чл. 68. За своевременно възстановяване на нанесената щета отговарят:

1. Педагогическите специалисти – когато щетата е нанесена по време на образователния процес.

2. Работникът/служителя – когато щетата е нанесена от него.

3. Ръководителят на външни форми – когато щетата е нанесена от лице от ръководената от него група, клуб, отбор и други.  
ГЛАВА   ШЕСТА
ВЪНШНИ ПОЛЗВАТЕЛИ
Чл. 69. Външните ползватели на базата на ЦПЛР – град Павликени, провеждат своите дейности, съгласно заявен от ръководителя на съответната форма график.
Чл. 70. (1) За ползването на базата на Центъра, ползвателите заплащат в срок определеният им наем.
(2) Наемът за ползване се заплаща в Община Павликени.
(3) Ръководителите на формите представят регулярно квитанциите за платен данък на Директора на ЦПЛР – град Павликени, за сведение.

Чл. 71. (1) При незаплащане без основателна причина на дължимия наем за срок, по – голям от 3 /три/ календарни месеца, Директорът на ЦПЛР – град Павликени има право да преустанови достъпа на съответната форма в базата на Центъра, до уреждането на финансовите взаимоотношения между нейния ръководител и наемодателя – Община Павликени. 
(2) За възстановяване на достъпа на формата до базата на Центъра, нейният ръководител представя на Директора квитанция за платен наем. 

Чл. 72. (1) Външните ползватели на базата на Центъра са длъжни опазват предоставените им за ползване помещения, общи и други части.
(2) При констатиране на повреди, аварии, нарушения и други проблеми с базата, ръководители са длъжни незабавно да уведомят Директора на Центъра за тях.

Чл. 73. Ръководителите на групи – външни ползватели на базата на Центъра, няма право самостоятелно да отдават под наем и/или да преотстъпват за ползване на трети лица, фирми, граждани, организации, клубове, физически и юридически лица и други, помещенията или части от тях, отдадени им за ползване от Община Павликени. 

Чл. 74. Групите – външни ползватели на базата на Центъра, няма право да извършват промени, изменения, ремонти, подобрения, допълнения, да изнасят имущество от ползваното помещение, или да внасят допълнително такова, без предварително съгласуване с Директора на Центъра и ръководството на Община Павликени 

Чл. 75. При напускане на сградата на Центъра след завършването на съответната дейност за деня, ръководителите на формата са длъжни да:
1. изключат осветлението, което не е на постоянен режим.
2. изключат всички електрически, нагревателни и отоплителни уреди, ако такива са ползвани по време на работата на формата.

3. заключат всички врати и входове, които следва да бъдат заключени след напускането им на сградата на ЦПЛР – град Павликени.

4. активират сигнално – охранителната техника, когато ползваните от тях помещения попадат в охраняемата зона. 

Чл. 76. (1) Ръководителите на групите – външни ползватели на базата на ЦПЛР – град Павликени, носят имуществена отговорност за щети, нанесени по време на занятията на формата.
(2) Нанесените на базата щети се възстановяват от групата във възможно най – кратък срок със собствени сили и средства, а когато това е невъзможно, се заплащат в троен размер.

ПРЕХОДНИ   И   ЗАКЛЮЧИТЕЛНИ   РАЗПОРЕДБИ

§ 1. Настоящият Правилник за вътрешния трудов ред се издава от Директора на ЦПЛР – град Павликени на основание чл. 181 от Кодекса на труда и отменя действащият до момента Правилник. 

§ 2. Настоящият Правилник влиза в сила от 1 януари 2021 година.

§ 3. Настоящият Правилник е обсъден, разгледан и приет на заседание на Педагогическия съвет на ЦПЛР – град Павликени, проведено на 22 януари 2021 година.
§ 4. Настоящият Правилник е обсъден, разгледан и приет на заседание на Общото събрание на трудовия колектив при ЦПЛР – град Павликени, проведено на 22 януари 2021 година.

§ 5. Директорът на ЦПРЛ – град Павликени може да издава заповеди, с които да регламентира неуредените с този правилник и/или с други нормативни документи въпроси.

§ 6. Настоящият Правилник за вътрешния трудов ред в ЦПЛР – град Павликени, е утвърден със Заповед № 26 от 22 януари 2021 година на Директора на Центъра.

§ 7. Преписи от настоящия Правилник да бъдат поставени на входа на Центъра и на помещенията, ползвани от външни посетители.

§ 8. Ръководителите на външни групи, клубове, формации и организации, ползващи помещения в сградата на ЦПЛР, да бъдат запознати срещу подпис с разпоредбите на Правилника.

